C 64/7

Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta)

(2021/C 64/06)

Tämä tiedonanto julkaistaan komission delegoidun asetuksen (EU) 2019/33 (1) 17 artiklan 5 kohdan mukaisesti.

VAKIOMUUTOKSEN HYVÄKSYNNÄN TIEDOKSI ANTAMINEN

”TAURASI”

SAN-IT-A0237-AM04

Tiedonannon päivämäärä: 16. marraskuuta 2020

HYVÄKSYTYN MUUTOKSEN KUVAUS JA PERUSTELUT

1. Poistetaan adjektiivi ”rosso” (punainen) nimen ”Taurasi” jälkeen

Tekstiä on muutettu voimassa olevan lainsäädännön ja tuotteen nimen perusteella.

Muutos koskee tuote-eritelmän 1 ja 6 kohtaa sekä yhtenäisen asiakirjan 4 kohtaa.

2. Hätäkastelumahdollisuuden käyttöönotto

Tämä mahdollisuus sallitaan meneillään olevan ilmastonmuutoksen ja kasveihin yhä voimakkaammin vaikuttavan vesi- ja lämpötilastressin vuoksi kasvien normaalin fysiologisen kehityksen varmistamiseksi.

Muutos koskee tuote-eritelmän 4 kohtaa, mutta se ei vaikuta yhtenäiseen asiakirjaan.

3. Lisätään merkintä ”Vigna”

Suojatulla alkuperänimityksellä ”Taurasi” varustetuissa viineissä voi olla topografisia merkintöjä, joissa on viittaus ”Vigna” (viinitarha). Tavoitteena on luonnehtia viiniä paremmin ilmoittamalla, että se on valmistettu yksinomaan tietystä viinitarhasta peräisin olevista rypäleistä sovellettavan lainsäädännön mukaisesti.

Muutos koskee tuote-eritelmän 7 kohtaa, mutta se ei vaikuta yhtenäiseen asiakirjaan.

4. Yhteys maantieteelliseen alueeseen – eritelmän muodon mukauttaminen

Tekstiä on mukautettu, ja eritelmän ja yhtenäisen asiakirjan sisältöä on yhdenmukaistettu.

Muotoa mukautetaan tavalla, joka ei mitätöi asetuksen (EU) N:o 1308/2013 93 artiklan 1 kohdan a alakohdan i alakohdassa tarkoitettua maantieteellistä yhteyttä.

Muutos koskee tuote-eritelmän 9 kohtaa ja yhtenäisen asiakirjan 8 kohtaa.

YHTENÄINEN ASIAKIRJA

1. Tuotteen nimi

Taurasi

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

4. Viini(e)n kuvaus

”Taurasi”

Väri: voimakas rubiininpunainen, granaatinpunaisia sävyjä ja oransseja vivahteita viinin ikääntyessä

Aromi: erottuva, hienostunut, miellyttävä ja voimakkuudeltaan vaihteleva

Maku: kuiva, täyteläinen, harmoninen, tasapainoinen; viipyvä jälkimaku

Kokonaisalkoholipitoisuus vähintään: 12 prosenttia

Sokeriton uutos vähintään: 22 g/l.

Kaikki analyyttiset parametrit, joita ei esitetä seuraavassa taulukossa, ovat kansallisessa ja EU:n lainsäädännössä asetettujen raja-arvojen mukaiset.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) Vähimmäishappopitoisuus 5 g/l viinihappona ilmaistuna Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (mg/litra)

”Taurasi” Riserva

Väri: voimakas rubiininpunainen, granaatinpunaisia sävyjä ja oransseja vivahteita viinin ikääntyessä

Aromi: erottuva, hienostunut, miellyttävä ja voimakkuudeltaan vaihteleva

Maku: kuiva, täyteläinen, harmoninen, tasapainoinen; viipyvä jälkimaku

Kokonaisalkoholipitoisuus vähintään: 12,5 prosenttia

Sokeriton uutos vähintään: 22 g/l.

Kaikki analyyttiset parametrit, joita ei esitetä seuraavassa taulukossa, ovat kansallisessa ja EU:n lainsäädännössä asetettujen raja-arvojen mukaiset.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) Vähimmäishappopitoisuus 5 g/l viinihappona ilmaistuna Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (mg/litra)

5. Viininvalmistusmenetelmät

a. Erityiset viininvalmistusmenetelmät

”Taurasi” ja ”Taurasi Riserva” – kypsytysajan vähimmäiskesto

Erityinen viininvalmistusmenetelmä

DOCG:n ”Taurasi” piiriin kuuluvia viinejä kypsytetään vähintään kolme vuotta, ja vähintään yhden vuoden aikana on käytettävä puutynnyreitä.

DOCG:n ”Taurasi” piiriin kuuluvia Riserva-tyyppisiä viinejä on kypsytettävä vähintään neljä vuotta, ja vähintään 18 kuukauden aikana on käytettävä puutynnyreitä.

b. Enimmäistuotokset

”Taurasi” ja ”Taurasi” Riserva

10 000 kilogrammaa rypäleitä hehtaarilta

6. Rajattu maantieteellinen alue

Tuotantoalue käsittää seuraavien kuntien koko hallinnollisen alueen: Taurasi, Bonito, Castelfranci, Castelvetere sul Calore, Fontanarosa, Lapio, Luogosano, Mirabella Eclano, Montefalcione, Montemarano, Montemileto, Paternopoli, Pietradefusi, Sant’Angelo all’Esca, San Mango sul Calore, Torre le Nocelle ja Venticano. Kaikki kunnat sijaitsevat Avellinon maakunnassa.

7. Pääasiallinen rypälelajike / pääasialliset rypälelajikkeet

Aglianico N. – Ellenica

Aglianico N. – Ellenico

Aglianico N. – Glianica

Aglianico N. – Glianico

8. Yhteyden/yhteyksien kuvaus

SAN-viini ”Taurasi” ja ”Taurasi” Riserva

Luontoon liittyvät tekijät:

Suojatun alkuperänimityksen ”Taurasi” rajattu alue muodostuu Calore-joen varrella olevista kukkuloista tai vuorten alaosien rinteistä, jotka kuuluvat Apenniinien vuoristoketjun eteläosaan. Irpinian tasangolla sijaitseva alue tunnetaan monimuotoisesta maaperästään ja mikroilmastostaan. Joidenkin korkeampien kukkuloiden maisema koostuu viiniköynnöksistä, jotka vuorottelevat metsäalueiden (kastanja- ja pyökkipuut) sekä hedelmäpuiden ja -pensaiden (persikka, hasselpähkinä ja viikunapuu) kanssa. Ilmastolle on tyypillistä merkittävä yön ja päivän välinen lämpötilavaihtelu. Talvet ovat hyvin kylmiä, ja Irpinian alueella sataakin usein lunta, mikä on tällä leveysasteella epätavallista.

Maaperän koostumus on monimuotoinen, ja siihen sisältyy merkittäviä määriä muinaisista tulivuorenpurkauksista peräisin olevaa pyroklastista ainesta. Näillä korkeilla kukkuloilla on lukuisia, jo muinoin käytettyä Aglianico-viiniköynnöslajiketta sisältäviä, reheviä viinitarhoja. Lajike on luultavasti peräisin Kreikasta (se tunnettiin aiemmin nimellä ”Ellenico”), ja se tuotiin Italiaan 600- tai 500-luvulla eKr. Ihanteellinen kasvuympäristö löytyi eteläisten Apenniinien kylmiltä alueilta, erityisesti Campaniasta ja Irpinian alueen tästä osasta.

Historialliset ja inhimilliset tekijät:

Viiniköynnösten perinteisen ja koko alueelle laajalle levinneen viljelyn ansiosta kehitettiin erityinen viiniköynnöksen kasvatustapa nimeltä ”Alberata Taurasina” tai ”Antico sistema taurasino”, joka voidaan jäljittää etruskien viiniköynnösten kasvatustapaan.

Alue säästyi 1800-luvulla eri puolilla Eurooppaa viinitarhoja tuhonneelta viinikirvalta. Alueen viinintuotanto tuona aikana – arviolta yli miljoona hehtolitraa – auttoi edistämään ja lisäämään Irpinian alueelta peräisin olevan viinin myyntiä Pohjois-Italiassa ja muualla Euroopassa niin paljon, että Taurasin kautta kulkeva rautatie tunnettiin nimellä Ferrovia del vino (viinirautatie).

Enologiaan erikoistuneen Avellinon maatalousinstituutin avaaminen vuonna 1879 Francesco De Sanctisin päättäväisyyden ansiosta auttoi turvaamaan Aglianico-lajikkeen potentiaalin ja parantamaan sitä viininvalmistustekniikoita koskeneiden kokeellisten tutkimusten ansiosta.

Viininviljelyala pystyi tämän ansiosta kehittymään, ja uudet viini-istutukset korvasivat vähitellen perinteiset Alberata Taurasina -istutukset tehokkaammilla säleikköjärjestelmillä, joissa käytettiin guyot- ja cordon-leikkausta. Tuotos väheni tämän vuoksi, mutta tuotettujen viinien laatu parantui.

Suojattu alkuperänimitys ”Taurasi” on Aglianico-rypälelajikkeeseen liittyvä nimitys. Molemmat Taurasi-viinit, ”Taurasi” ja ”Taurasi” Riserva, ovat ryhdikkäitä, hienostuneita ja vähäaromisia mutta tasapainoisia ja tanniinisia viinejä. Pullotettu nuori viini soveltuu hyvin pitkäkestoiseen kypsytykseen, ja pulloissa syntyy tasapaino korkean mineraalipitoisuuden, hyvän alkoholipitoisuuden, ryhdikkyyden ja maun täyteläisyyden välillä.

Edellä kuvatut luonnon olosuhteet ja vanha viininviljelyperinne liittyvät tämän Avellinon maakuntaan kuuluvan seudun sosiaaliseen ja taloudelliseen kehitykseen. Parhaiden viljelytekniikoiden ja -teknologioiden avulla SAN-viinien ”Taurasi” pitäminen kaupan on jatkunut tähän päivään saakka sekä kotimaisilla että kansainvälisillä markkinoilla.

9. Olennaiset lisäedellytykset (pakkaaminen, merkinnät, muut vaatimukset)

”Taurasi” ja ”Taurasi” Riserva – SAN

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöjä koskevat lisämääräykset

Edellytyksen kuvaus:

SAN-viinit ”Taurasi” on saatettava kulutukseen enintään 5 litran pulloissa tai muissa lasiastioissa. Pullojen on oltava Bordeaux’n tai Bourgognen viinipullojen muotoisia. Ne on valmistettava tummasta lasista ja suljettava reunallisella korkilla.

Linkki tuote-eritelmään

https://www.politicheagricole.it/flex/cm/pages/ServeBLOB.php/L/IT/IDPagina/16175

(1) EUVL L 9, 11.1.2019, s. 2.